KLASA: 602-04/23-01/03

URBROJ: 2170-57-04-22-2

Rijeka, 13. ožujka 2023.

Na temelju čl. 5. Pravilnika o financiranju Studentskog zbora i studentskih programa KLASA:003-05/14-01/08, URBROJ:2170-57-01-14-3 od 30. listopada 2014. (u daljnjem tekstu: Pravilnik) a sukladno članku 12. stavak 3. Zakona o studentskom zboru i drugim studentskim organizacijama („Narodne novine“ 71/2007), Studentski zbor Veleučilišta u Rijeci (u daljnjem tekstu: Studentski zbor) raspisuje

**N A T J E Č A J**

**za financiranje studentskih programa u 2023. godini**

Natječajem za financiranje studentskih programa u 2023. godini financiraju se aktivnosti koje se provode u periodu do 31. prosinca 2023. godine.

Na Natječaj **se mogu** prijaviti sljedeće kategorije studentskih programa:

1. edukacijski programi i konferencije,
2. međunarodna suradnja,
3. studentski mediji,
4. znanstveno stručni programi,
5. sport,
6. programi studenata s posebnim potrebama,
7. društveno korisni programi,
8. ostalo.

Natječajem **nisu obuhvaćeni**:

* programi koji nisu rezultat studenskih aktivnosti i koji se ne temelje na dragovoljnom radu organizatora;

- programi udruga koje nisu upisane u Registar studentskih udruga i drugih studentskih organizacija Veleučilišta u Rijeci, programi strukovnih udruga i ostalih udruga čija se djelatnost financira po posebnim propisima (imaju zasebnu stavku u državnom proračunu);

* organizirani odlasci na stručne događaje u okviru nastave (terenska nastava i sl.);
* nabavka nastavne opreme i pomagala;
* materijalni troškovi studentskih organizacija.

**Uvjeti prijave**

Pravo sudjelovanja na Natječaju imaju svi studenti Veleučilišta u Rijeci (pojedinci ili grupe studenata) i studentske udruge upisane u Registar studentskih udruga i drugih studentskih organizacija Veleučilišta u Rijeci.

Voditelj prijavljenog programa mora biti student Veleučilišta u Rijeci.

Na Natječaj se ne mogu javiti članovi Studentskog zbora, niti članovi Povjerenstva koje Natječaj provodi.

Programe evaluira Povjerenstvo za provedbu Natječaja za studentske programe. Proces evaluacije prijedloga programa temelji se na kriterijima, načelima i po postupku navedenim u Pravilniku o financiranju Studentskog zbora i studentskih programa. Pravilnik je dostupan na mrežnim stranicama Veleučilišta ([www.veleri.hr](http://www.veleri.hr) ,u rubrici Pravni akti).

**Sadržaj prijave**

Prijava obuhvaća:

1. Obrazac A1

2. Obrazac A2

3. Potvrdu da je nositelj programa upisan u tekuću akademsku godinu

4. Životopis studenta ukoliko kao pojedinac prijavljuje program

5. Rješenje o registraciji udruge ukoliko udruga prijavljuje program.

**Prijava na natječaj smatra se potpunom ako sadrži sve obavezne elemente prijave dostavljene u zadanom roku. Nepotpune i nepravodobne prijave, kao i prijave pristigle izvan roka podnošenja prijava neće se razmatrati.**

**Rokovi za podnošenje prijava**

Natječaj je otvoren od **13. ožujka 2023. u 12,00 sati do 13. travnja 2023. u 12,00 sati**.

Prijave se podnose putem e-maila Studentskog zbora Veleučilišta u Rijeci (studentski-zbor@veleri.hr) pod nazivom „NATJEČAJ ZA FINANCIRANJE STUDENTSKIH PROGRAMA U 2023.“

**Objava rezultata natječaja**

Preliminarni rezultati Natječaja te ostale relevantne informacije bit će objavljene najkasnije do **28. travnja 2023**. Nakon isteka roka za žalbu, utvrdit će se konačni rezultati te će isti biti objavljeni na web stranici Studentskog zbora Veleučilišta u Rijeci.

**Pravo na žalbu**

Prijavitelj projekta može podnijeti žalbu na preliminarne rezultate Natječaja, u roku od 7 dana od dana objave istih, putem službenog e-maila Studentskog zbora Veleučilišta u Rijeci (studentski-zbor@veleri.hr ).

**Dodatne napomene**

Prijavitelji čiji programi ostvare pravo na potporu obvezni su po pozivu Studentskog zbora Veleučilišta u Rijeci potpisati Ugovor o korištenju dodijeljenih sredstava, kojim će se propisati prava i obveze između prijavitelja programa i Studentskog zbora. U slučaju nepotpisivanja ugovora, prijavitelji sufinanciranih programa neće moći koristiti sredstva.

Programi koji ostvare pravo na potporu obvezuju se istaknuti logo Studentskog zbora tijekom provedbe programa na za to predviđenim mjestima. Studentski zbor zadržava pravo sudjelovati u medijskoj prezentaciji programa.

Studentski zbor zadržava pravo da prijavitelja programa uputi na povoljniju ponudu ukoliko utvrdi da ona postoji.

Voditelj projekta dužan je najkasnije 30 (trideset) dana po završetku projekta podnijeti završni izvještaj o provedenom projektu.

Upite vezane za Natječaj moguće je poslati na e-mail Studentskog zbora Veleučilišta u Rijeci (studentski-zbor@veleri.hr ).

 STUDENTSKI ZBOR

 VELEUČILIŠTA U RIJECI